ચોમાસામાં ખરેખરા વરસાદના દિવસો અને પ્રમાણ બંને દૃષ્ટિએ અનિયમિતતા રહેતી હોય ત્યારે ચોમાસું ખેતીને બચાવવા તથા ચોમાસા સિવાયની ઋતુમાં પણ ખેતીકીય પ્રવૃત્તિ કરવા સિંચાઈ સુવિધા અનિવાર્ય બને છે. સિંચાઈને લીધે ખેતી માટે જરૂરી પાણીની અનિશ્ર્ચિતતાઓ કંઈક અંશે ઓછી થતાં ખેડૂત વિશ્ર્વાસપૂર્વક ખેતી કરી શકે છે અને ખેત ઉત્પાદન પણ વધે છે. આ બાબતને ધ્યાનમાં લઈ ગુજરાત સરકારે છેલ્લાં કેટલાંક વર્ષોથી - ખાસ કરીને વર્ષ ૨૦૦૦ પછીના ગાળામાં સરદાર સરોવર યોજનાના કેનાલનાં કામો સહિત વિવિધ નાની-મોટી સિંચાઈ યોજનાઓ અને જળસંગ્રહના કાર્યોને વેગ આપ્યો છે. આ સંદર્ભમાં અત્યાર સુધી ૧.૫૯ લાખ ચેક ડેમ અને બંધારા. ૨.૪૯ લાખ ખેત તલાવડી, ૧.૨૫ લાખ બોરીબંધ તથા અનેક વન અને સીમ તલાવડીઓ બાંધી છે. વળી ૨૪૪૯૭ તળાવ પણ ઊંડા કરેલ છે. વળી, નવા કૃષિલક્ષી વીજજોડાણો પણ અપાયાં છે. આ સંદર્ભે જોઈએ તો વર્ષ-૨૦૦૭-૦૮ રાજ્યનો ચોખ્ખો સિંચિત વિસ્તાર ૪૨૧૭૬૦૦ હેક્ટર હતો તે વધીને વર્તમાનમાં વધીને ૪૮૦૩૦૦૦ હેક્ટર એટલે કે કુલ ચોખ્ખા વાવેતર વિસ્તારના અંદાજ ૪૫% થયો હોવાનો અંદાજ છે, જે દર્શાવે છે કે સિંચાઈ સંદર્ભિત આંતરમાળખામાં સુધારો થયો છે. આનાથી ખેતઉત્પાદન સંદર્ભે અનિશ્ર્ચિતતા ઓછી કરવામાં મદદ મળશે.